khistorydata/jeongjo-sjw-relations huggingface dataset:
정조 10년
丙午六月二十日。上詣殯宮。魂宮都監堂上禮曹堂上引見入侍時。右副承旨尹行元。一行漏落禮曹判書尹蓍東。以次進伏訖。蓍東曰。取考戊申謄錄。則賜諡奠及改銘旌後。別奠祭物看品都監堂上。其司提調進參事。載錄矣。此後結裹後別奠。啓欑室後別奠祖奠遣奠時看品。似無異同。而況有親臨之命。都監堂上。其司提調。當爲一體進參。以此分付。何如。上曰。依爲之。出擧條蓍東曰。廟殿宮展謁親祭出還宮時。諸臣服色以無揚黑團領磨鍊矣。今番秋享。議政府誓戒及肄儀服色。亦當以無揚墨團領磨鍊矣。上曰。唯。蓍東曰。殯宮賜諡時。習儀除之事。命下矣。發靷及返虞時習儀。則當依例。以三度擧行乎。上曰。今番以一度。可也。蓍東曰。墓所開金井改擇日。今已承命。率百官入侍稟定矣。別單書入時。知委擧行。何如。上曰。唯。行元曰。宮號廟號議定事。命下矣。大臣以下應參諸臣。竝命招。何如。上曰。依爲之。出擧條一行漏落以次退出。
정조 10년
行都承旨李崇祜。行左承旨趙鼎鎭。右承旨李亨元。左副承旨徐鼎修。右副承旨尹行元。同副承旨朴天衡。注書金孝建病一員未差。假注書李宗烈李儒修。事變假注書洪樂貞。
정조 10년
政院啓曰。大司諫李謙煥。引避退待。已至經宿。尙未處置。事甚未安。正言金熙朝。卽爲牌招。以爲處置之物。何如。傳曰。允。
정조 10년
政院。以賓廳言啓曰。今此議號時。政府西壁。當爲進參。而左參贊李命植。再牌不進。右參贊金鍾秀在外。左參贊李命植。更爲牌招。何如。傳曰。允。
정조 10년
又以賓廳言啓曰。今此議號時。政府西壁。當爲備員。而左參贊李命植。連爲違命。右參贊金鍾秀在外。不可無變通之道。竝爲許遞。令該曹卽速差出。待下批牌招參坐。何如。傳曰。允。前望單子入之。先參坐後謝恩。
정조 10년
參贊前望單子入之。左參贊權噵。右參贊徐有隣落點。
정조 10년
三司前望單子入之。大司憲閔鍾顯。大司諫李度默。副提學趙尙鎭落點。
정조 10년
政院。以墓所都監言啓曰。本都監都廳郞廳徐美修。親病沈重。勢難察任。今姑改差。何如。傳曰。允。外任兼帶。不但古例班班。亦有丙申已例。江東縣監徐瀅修差下。使之察任。可也。
정조 10년
府前啓。金壽賢事。河翼龍事。國榮事。李魯春事。李挺楫等事。處置。引避而退。啓未徑擧。雖緣生疎。臺體則損。不可仍置。大司諫李謙煥遞差。何如。答曰。不允。處置事。爾亦同時起伏。而何乃責人太備。亦不可以此輕遞言官。不允。
정조 10년
以校理成德雨牌不進。依承傳罷職。
정조 10년
政院啓曰。新除授承旨徐鼎修。方在罷散中。何以爲之。敢稟。傳曰。敍用。
정조 10년
傳曰。匡救自有多般道理。此時此擧。可謂非時妄擧。此玉堂年少記注。必知此箇道理。何爲此梗生之論。致煩一番酬應乎。遞罷適副其願。似此劻勷之人。須有別般譴責。始可知所警悟。修撰李敬五。永川郡守除授。當日辭朝。卽爲赴任。
정조 10년
政院啓曰。來二十五日報謝祭祭文。當爲製進。藝文提學兪彦鎬。待明朝牌招。何如。傳曰。允。
정조 10년
以正言金熙朝牌不進。依承傳罷職。
정조 10년
政院。以成均館同知館事意啓曰。今日夕食堂。居齋儒生。有捲堂之擧。而行大司成趙時偉未肅拜。不得捲入云。故臣馳往泮宮。招致諸生。問其捲堂之由。則諸生等書進所懷。以爲臣等今於疏頭齋任儒生停擧之命。誨責備至。伏不勝惶悚待罪之至。不敢自處以無故齋生。偃然入食堂。尤不勝惶恐俟勘之至云。臣以聖廟捲堂。事體甚重。此時煩瀆。尤極未安之意。縷縷開諭。多般勸入。而諸生等終不回聽。何以爲之。敢稟。傳曰。勸入。
정조 10년
政院。以禮曹言啓曰。問議于原任大臣。則領府事金尙喆。病不獻議云。判府事徐命善。方在待勘中。不得獻議云。領敦寧洪樂性。以爲冊禮與賜諡。禮無異同。而正使與命官之官有差等。有不敢知。領相及禮判所奏。儘有意見。亦有皇朝儀典之可據。何容他議云。判府事李福源金熤。俱無異見云矣。上裁。何如。傳曰。補編小註。雖以贊成載錄。此則只因拂巾贈帛等等品之遞降。而泛然循用之致。更考受敎。旣無可據之文。至於贊成代行之敎。只載於壬申懿昭廟賜諡時。且吉凶之禮。宜無差殊。領相筵奏中所引皇朝典禮。正合倣用。而正使若以議政定式。則如今領相獨任之時。太無界限。但以大臣中充差。而東西班大匡。宗班顯祿。儀賓綏祿通融啓下。實合我朝充使之制。以此定式施行。
정조 10년
又以禮曹言啓曰。問議于大臣儒臣處。則領議政鄭有謙。以爲取考補編停樂條曰。小喪卒哭後。凡祭皆用樂。大小內喪大祀用樂。皆先於凡祭。則至於小喪大祀用樂。不當與凡祭爲一例。且以大喪率哭後大祀用樂。小內喪殯後大祀用樂。參看其隆殺先後之序。則小喪公除後大祀用樂。可以推知云。領府事金尙喆。病不獻議云。判府事徐命善。情勢危蹙。不敢獻議云。領敦寧洪樂性。以爲。補編戒令條。雖無小喪公除後。大祀用樂之說。第以小喪卒哭後。凡祭皆用樂。小內喪公除後。凡祭皆用樂之文參看。則等殺之節。可以推知。蓋小內喪殯後。旣已用樂。則小喪公除後大祀。恐當用樂云。判府事李福源。以爲大喪內喪小喪小內喪。用樂先後。各有等差。小喪之大祀用樂。若在卒哭後。則與大喪無別。若在殯後。則又與小內喪無別。所謂卒哭後凡祭用樂者。乃指中祀以下。而大祀用樂。則似當在公除後卒哭前耶。只就補編所載。以意推之。不敢質言云。判府事金熤。以爲補編戒令條。停祭停樂。分作兩條載錄。則行祭與用樂。自當爲兩截事矣。不可曰行祭則便皆用樂也。故大祀用樂。三年之喪則在於卒哭後。小內喪則在於殯後。於此兩者之間。殺之隆之。折衷其差等。則小喪時大祀用樂。似當在於卒哭之前公除之後矣。然而小內喪。則有曰雖大祀殯後用樂。凡祭公除後皆用樂。是則區別大祀與凡祭用樂之先後。各項載錄。至於小喪。則只曰卒哭後凡祭皆用樂。而大祀用樂之時。不爲擧論。未知此凡祭之凡字。亦如小內喪凡祭之指中祀以下而言者耶。抑竝與大中小祀。而一凡字以統言之者耶。以其統言之。故不爲特擧大祀如小內喪條所言耶。今以小內喪殯後用樂。意會類推於文字所不載之處。有不敢容昜質言云。贊善金履安。以爲。知識昧陋。無以與聞於王朝典禮云。持平閔彝顯。以爲。私義與前無異。不敢抑對云。諮議曺霖。以爲太廟用樂。似從卒哭之後文。而不敢越分獻議云。臣等之議。已悉於奏對。今不必疊床。而補編停祭條。小喪則公除後行祭如常。若祭而不用樂。則豈如常之云乎。且伏聞太廟故實。行祭則用樂。不用樂停祭。無大享殺禮之例云。諸大臣獻議。皆以罔樂爲當。則諮議之議。雖以卒哭後爲言。不可以獨見而掩大同。上裁。何知。傳曰。向筵已言之。大喪則卒哭後。用樂於大祀。小喪之卒哭前用樂。雖無明文。自司理推。然公除之制。差有間於卒哭。以此爲節。不無趑趄。至有問議之命矣。諸大臣議大體同然。且以補編停樂條中小喪卒哭後。凡祭用樂之語觀之。凡祭。分明指中祀以下。反履商量。依議用之。似合於禮書本意。依此擧行之意知悉。
정조 10년
館學儒生朴夏鎭等疏曰。伏以。居諸易得。王世子邸下玄隧已卜。伏惟我殿下悲疚之懷。觸境彌新。而臣等冤號之痛。愈久而愈不勝其沬血掩泣也。仍伏念。臣等頃以藥院諸醫請討之意。相率陳疏。伏承批旨。乃以須看三昨夜臺批爲敎。此莫非臣等誠淺言輕。不足以上孚之致也。噫嘻。痛矣。今日醫官之罪。不但議藥之乖當而已。停乳之請。已在春初。則其心所在。誠有究解不得者。若謂之不識之過。則婦孺之所共知者。必無不知之理。若以積滯爲慮。則殆近咽噎而廢食矣。何況乳道之尤利於消滯者乎。語不近理。事涉可疑。是豈無所以然哉。伏想其時。必有創議之醫官。稟達之提擧。臣等雖不知其爲說之如何。而到今臣民之悲憤訝惑。職在斯矣。由是而元氣虛弱。肌盧瘦脫。及至聖疹之時。瘢痕乍出而旋消。熱候潛藏而暗伏。雖已出於朝紙者言之。自始疹至于消瘢。不過數日。則當初謬候。已不可謂平順。而彼醫官輩。忌諱而欺罔。入診之啓。必稱極順。以致直宿徑撤。不念少愈之戒。夫疹痘之患。最怕餘症。飮啖起居之際。少失愼攝。則隱熱作祟。急遽難治。尤有甚於患疹之時。故經疹之家。必於此加愼。或至於經年而不能放心。雖閭巷匹庶之人無不皆然。況此至重至敬之地。凡所以保護調治之方。宜無所不用其極。疹候消間。雖有撤直之命。彼藥院。若有一分愼重之義。則亦當建請連直。隨時診察。左右將護。以效臣分之當然。而乃反輕易撤退。全沒敬愼底道理。其不誠不敬之罪。雖使自解恐無其說矣。及其急遽罔措之際。不能詳愼。雜投補瀉之劑。妄施針灸之方。此固醫官難赦之罪。而職在董察之地。不殫嘗藥之誠者。亦安得辭其罪乎。雖其廚院之隔遠。門卒之防守。有如臺批中所諭者。而身爲提擧。矇然莫聞知。則尤見其泛忽不誠之罪也。況春初之停乳。八日之撤直。亦可歸之於倉卒不知之科。而曲爲容貸哉。昔我孝宗大王患候時。醫官申可貴。承命下針。而先正臣宋時烈。建議請誅。亦粵我肅宗大王違豫時。提擧崔錫鼎。以侍候不謹。至有削黜之命。今日之事。豈可謂無於例耶。據此而言。則議藥諸醫之罪。有不可勝誅。而直院提擧。亦不免同歸之科矣。嗚呼。我殿下春秋鼎盛。匕鬯無托。八域臣庶之顒望而祈祝者久矣。自壬寅以後。邦本有所屬。民情有所係。尺衣漸長。延頸彌切。夫何罔極之變。乃在不意之際率普悲號。若無所依。雖其調護療治之方。無有餘憾。崩霣痛迫之懷。尙不忍言。矧伊保養將攝。俱失其宜者乎。此臣等所以腐心痛骨。不欲俱生者也。目今請討之章。日積於公車。以至武臣之無言責者。出位而敢言。此可見秉彝均賦之天。有不容自己者。而擧國齊憒之情。亦可以推知矣。春秋之義。人得以誅之者。正謂此也。而三司之啓。旣發而旋停。諫長之疏。諉之於天命。將使帀域共討之義。幾乎掩晦。則輿情之鬱拂無怪乎愈激也。尤可慨者。聲討之章方張。而銓曹之備擬。首及於負罪待勘之人。其放恣嘗試之意。胡若是無嚴也。殿下之股肱耳目如此。猶可以爲國乎。臣等俱以疎遠賤蹤。責非言官。職非攸司。而當此悲遑之日一疏再疏。不避瀆擾之嫌者。誠以至痛在心。掩抑他不得。磨滅他不得。衝口而發。自不覺僭越之爲罪也。噫。彼輩之負犯若此。國人之悲憤若此。而殿下惟欲以好生之德。付之寬暇之典。竊恐王章。由此而不伸。將來之憂慮。無所不到矣。伏願殿下。俯察輿情。廓揮乾斷。亟令攸司之臣。明正其罪焉。臣等又有所骨寒而膽掉者。夏賊之凶逆。實是窮宙之所未有。孥戮之典雖擧。而凶孽之種。猶有假息於一天之下。則爲今日臣子者。孰無殄滅無遺之心哉。亦願殿下。快施鯨鯢之誅。以洩神人之憤焉。省疏具悉。煩陳已無義。況有越俎之嫌乎。
정조 10년
修撰李敬五疏曰。伏以。皇天不吊。春宮邸下。奄棄賓僚。禮日已涓。諡議將宣。岐嶷之溫容永閴。匕鬯之丕托靡保。每趨銅龍。腸欲摧而淚欲渴。目今悠悠萬事。亶在於聖懷寬抑。玉體愼圖。上以慰殿宮至慈之念。下以副黎庶懸慕之情。臨喪措事。則專委有司而勿過費精神。莅機圖理。則益勵群工而勿少示摧挫。使國勢冞固。人心底安。區區顒望惟此而已。嗚呼。痛矣。醫官之罪。可勝誅哉。其千罪萬惡。已悉於前後聲討之論。臣不必疊床臚列。重慼我聖心。而卽伏見傳敎下者。有陳疏泮儒停擧之命。噫。此何擧也。殿下其眞以議藥之罪。或可容貸。而致討之論。歸之塞責耶。否則今日處分。何其過中之甚也。夫朝廷言議。固非士林之責。而若其關國家大是非處。則從古碩士鴻儒。未嘗以出位爲懼。況今日泮儒之疏。非泮儒之言。卽國人之言也。上自搢紳。下至靺韋。其不沬血抗章。誓不俱生。則是所謂國人皆曰可殺者也。臺啓準請之前。夫夫也皆可以碎首天陛。況首善之地乎。原疏姑未得見。而就其中。縱或有過當之論。未審之辭理。宜俯察輿情曲賜開納。而今殿下。不少紓究。遽有非常之敎。聖旨一下。群情失圖。是豈淸朝待賢關之義也哉。至於入侍承宣之。徼還批旨。只見其擧職未知爲可罪。則從以郵罰。尤豈不萬萬失當乎。伏乞亟加三思。竝收泮儒停擧。承旨罷職之命。仍從兩司之請。以光聖德。以雪衆憤。不勝幸甚。仍伏念。臣薄才晩第。尺寸無長。而自在釋褐之日。謬蒙我聖上特達之知。四載記注。頂踵皆賜。每一思惟。報答無梯。瀛館華銜。本非夢想之所到。一再叨除。未曾以言責自居。而今於目下一事。愚衷自激。不避瀆擾之誅。略貢憂愛之悃。惟聖明之垂察焉。臣無任云云。省疏具悉。疏儒停擧。尊賢關也。承宣譴罷。亦出於責惟允之義。爾其知之。
정조 10년
丙午六月二十一日。上詣殯宮。時原任大臣館閣堂上都監堂郞入侍時。領議政鄭存謙。禮曹判書尹蓍東。以次進伏訖。存謙曰。殯宮賜諡。贊成擧行。有故則參贊代之事。載於補編矣。冊禮正使。旣以議政擧行。則賜諡時命官。亦似無異。指一稟定。何如。上曰。禮判之意。何如。蓍東曰。上諡則請諡太廟後。班首率百官擧行者。而賜諡則自上命官之事。事例各異。本無差等之可論。且冊封及冊嬪時命官。皆議定擧。行賜諡宜同。存謙曰。大明會典。嘉靖二十八年莊敬太子喪諡冊。先期題請欽定。大臣充正使。皇朝典禮如是。禮堂所奏。亦有意見。博詢諸大臣處之。何如。上曰。問議于原任大臣草記。蓍東曰。今二十五日賜諡吉時。以卯時進定事。命下矣。改銘旌吉時。似當一體進定。故招問日官。則當日午時爲吉云。以此磨鍊。何如。上曰。原別單改付標。蓍東曰。太廟秋享不遠。用樂當否。當爲稟定矣。喪禮補編戒令停祭條曰。小喪則殿下公除後。行祭如常。停樂條曰。小喪則卒哭後凡祭皆用樂。小內喪則惟大祀。殯後用樂。公除後凡祭皆用樂。以此推之。今番殿下公除後大祀。似宜用樂。而未有可據之文。五禮儀及太廟掌故樂院謄錄。亦無憑考者。何以磨鍊乎。上曰。發遣郞官。問議于大臣儒生。自卿曹更爲指一稟處。可也。承旨前望單子入之。待下批牌招察任事。出榻敎提調持湯劑入侍事。出榻敎進御淸暑六和湯一貼式。自今日煎入事。出榻敎一行漏落以次退出。
정조 10년
政院啓曰。大司成趙時偉。除拜後過三日。不爲出肅。依定式。推考警責。仍爲牌招察任。何如。傳曰。允。
정조 10년
又啓曰。合辭事體。何等重大。而昨日兩司。旣入闕中。無端闕啓。直爲出去。事甚未安。大司憲閔種顯。大司諫李度默。竝推考警責。何如。傳曰。允。
정조 10년
以大司成趙時偉牌不進推考傳旨。傳曰。聞有實病。許遞。前望單子入之。待下批牌招察任。
정조 10년
傳曰。本都監事役。豈可言私。義亦不可。但謂之往役。則如是撕捱。萬萬駭然。況此非官職。都廳徐瀅修除辭朝。城門下鑰前進去。仕進形止。仍令都監草記。
정조 10년
執義趙弘鎭啓曰。臣於臺端。以人則憒劣也。以例則生疎也。前後屢叨。隨處生疣。循省愧懼。無所自措。日昨登對時。入侍諸臺。一體問備。諫長引避。而緣臣昏迷。未得隨參。及臣之隨後自列也。聖度包容。勿令退待。臣以惶以感。不敢更事引義。翌朝詣臺。殆若無故。已不勝其慙忸。而諫長處置。歸於憲府。臣非不知冒當之未安。而旣在臺廳。不宜辭避。若其徑擧啓末。有乖臺體。故未及審思。置之落科。及承聖批之誨諭。始覺處義之顚錯。夫臺閣處置。所以待公議也。立落之間。不能稱停。則其爲不職大矣。況今批旨靳允。特出常格。聖意亶在警勵。私心益切慙訟。而徒畏一日屢瀆之嫌。未諳卽地引避之例經宿之後。始爲來避。事事昏謬。無以自恕。由前由後。其何可一刻晏然於臺次乎。請命遞斥臣職。答曰。處置靳允。自是常格。朝以此來避。殊無意義。勿辭。亦勿退待。
정조 10년
三司合啓。鄭妻事。德相事。龜柱事。兩司合啓。養遂等事。李觀源事。啓能事。趾賊等凶種事。煥億事。福榮事。夏賊等事。府前啓。金壽賢事。河翼龍事。國榮事。李魯春事。李挺楫等事。院前啓。金壽賢河翼龍事。克觀等事。恒善支屬事。朴宗集事。尙魯事。國榮事。宋迪中事。李挺楫等事。答曰。不允。
정조 10년
有政。吏批。判書兪彦鎬。參判沈豐之。參議李時秀進。承旨★進。以鄭東愼爲正言。朴廣源爲校理。沈晉賢爲修撰。沈有鎭爲戶曹參判。
정조 10년
副校理金履翼尹翊東。修撰成種仁。副修撰姜彝正聯名箚子。大槪敢陳愚見。以備察納事。原本未考省箚。所陳具悉矣。
정조 10년
丙午六月二十二日。上詣殯宮。都監堂郞漢城府堂郞轝士大將入侍時。行左承旨趙鼎鎭半行漏落都提調洪樂性。禮曹判書尹蓍東。以次進伏。樂性曰。開金井吉日。以七月初二曰退定。而距下玄室日。猶爲四十八日之遠。若仍爲限穴深穿壙。則當此霖潦。不但事勢難便。地師輩亦以地氣疏泄爲慮云。臣與該堂相議。開金井日。只取土御覽。還卽堅封。商量事役之緩急。次次始役。俾無開壙後曠日未安之弊。何如。上曰。唯。蓍東曰。凡諡號議定。體例嚴重。雖於諸臣賜諡時。太常收諡狀。玉堂議諡望。更爲合坐。報于政府。署經于兩司。然後銓曹。始入啓受點。況莫重諡號及陵殿宮園廟墓號議定時。時原任大臣政府堂上六曹參判以上。館閣堂上。例皆進參。則獨掌諡之太常官。議諡之玉堂官。駁議之兩司官之不進參者。揆以事面。誠萬萬未安。此蓋喉院日記及臣曹謄錄。間多疎漏。或未擧行之致也。特命考出之後。壬辰顯廟世室時及丙申先朝上號時近例。已有可據。以上故實。不待博考而推知其必皆然矣。今番廟墓議號時。雖已備員擧行。而自今以後。著爲定制。載之喉院故事。臣曹謄錄。凡議號時奉常都提調提調大可憲大司諫副提學。使之一體進參。如有頉故。令政院。稟旨變通差出備員。以爲嚴諡法尊事體之地。何如。上曰。依爲之。出擧條進御淸暑六和湯停止事。出榻敎半行漏落以次退出。
정조 10년
傳曰。禮房承旨馳詣宗廟永寧殿。同副承旨馳詣景慕宮。奉審摘奸以來。
정조 10년
大司成前望單子入之。閔種顯落點。
정조 10년
又以禮曹言啓曰。王世子喪發靷返虞時應行諸事。參考喪禮補編及戊申壬申前例以入之意。敢啓。傳曰。宣諡節次。先爲磨鍊。發靷返虞節次。當有下敎者。姑勿磨鍊。此節目更爲修啓。
정조 10년
正言崔守忱疏曰。伏以。旻天不吊。唯我王世子邸下。奄棄銅闈。月朔遽移。玄隧且卜。始焉磐泰之安。倐爾孤危向也。岡陵之祝。變爲號咷。天理難諶。胡至於此。中外含生。奔走冤號。加不欲生。伏惟聖學高明。隨處理遣。宜不至任情過哀。致損榮衛。而區區下情。竊不勝煎悶罔措之至。念臣知識昏昧。學術空疏。何敢開口妄議於王朝典禮。而適。有一得之見。玆陳二條之論焉。噫。補編一書。卽我先大王定制也斟酌情文。考證今古。永爲遵行之典禮。而今番喪制。變出倉卒。未遑詳考。間多差誤之節。屢煩釐改之擧。而至於百官環絰一節。猶不可無可議者。蓋補編小斂條環絰之節。只言自上及大君以下。而初不及於宗親文武百官。則今日之混同擧行。已有違於補編之制。至於小斂後諸臣襲絰帶。非但補編不載。從前大喪。亦無成服前受絰之事。而乃因環絰之創行。遂致絰帶之竝襲。轉輾差謬。無所據依。大抵環絰與襲絰帶。自是兩節事。不當以斂後之絰帶。用作斂時之環絰。且補編諸臣服制。不載此兩節者。亦似因上下之服。宜有差間。今以從上服之義。一例行之。則臣未知於禮意何如也。莫重典禮。不可以已事置之。臣謂博詢于知禮諸臣。詳究可據之說。以爲一定之式焉。私家行祭。伏聞有公除後許之文。該曹草記。雖調私祭之許與不許。係於大中小祀之行與不行。然臣意則以爲。國家祀典。所重在焉。小喪卒哭前。不容一向停廢。故公除後行之如常者。禮固然矣。以臣子情禮言之。則貳君在殯。期制在身。烏可晏然行私祭乎。以此而言。則補編之不分大喪小喪。一以卒哭後。爲之定限者。恐不無意義。不當以大中小祀之竝行。仍謂私祭之亦在所許也。且以辛未壬申已例。爲旁照之端。然其時則自上。旣行功制。而臣僚亦無從服。則與今日輕重有間。豈可援而爲例乎。凡祭必以時祭爲主。旣云許祭。則時祭固在應行矣。時祭者吉祭也。當此擧國哀遑之日。循常行吉祭。尤非道理之所敢安。至如忌祭喪祭之類。則然有差等亦宜酌量。而一竝許行。無所區別。亦令禮官。更加詳究。酌定節目。以爲遵行之地焉。臣之八耋偏母。方在臣弟臣守魯興陽任所。臣向參成服之班。仍作省親之行。至衙未幾。召旨遠辱。擧頭悲遑之時。義難言私。臺議方張之日。誠急請討。章皇登途。顚倒肅命。謄傳舊啓。粗效微分。而顧今一國之所齊憤。三尺之所難貸者。合辭諸賊之不欲共戴也。侍藥醫官之皆曰可殺也。此時執法之臣。尤宜鎭日連啓。沬血叫閽。不得請則不可止。而臣之所患關格。闖發於衝突攢程之餘。越添於力疾請臺之後。嘔泄竝作。食飮全却。以此病狀。萬無束帶就職之望。伏乞聖慈。俯賜鑑諒。亟命鐫削。仍治瀆擾之罪。以肅朝綱。千萬幸甚。臣無任云云。省疏具悉。有似此橫罹也。故喪禮未能一洗千古之陋。至于先朝戊申補編之書成。而可有辭於天下後世矣。至於成服前絰帶事。以士喪禮言之。服輕如功緦者。斂後猶備絰帶。況此期服之制乎。爾又以大喪成服前無受絰爲疑。而伊時欠缺。知禮家尙云譏之。爾不必更須云云。又以上下之服宜有差間爲言。而諸臣於功喪。猶從上服。況今期制之同服乎。又以斂後絰帶之作斂時還絰爲非。而轉語間。多未暢解處。細考邦禮。如有新得之見。須臾上章論辯也。卒哭後。不當行私祭事。忌辰喪制之節目頒示事。私家禮予所昧昧。許令禮官。收議時原任大臣。爾其勿辭察職。
정조 10년
丙午六月二十三日。上詣殯宮。魂宮堂郞漢城判尹入侍時。行左承旨趙鼎鎭。同副承旨朴天衡。半行漏落禮曹判書尹蓍東。漢城判尹李漢昌。以次進伏訖。蓍東曰。我朝待士之需。本甚優厚。若得人檢攝。簡出納而掌供具。則不待通變。自可豐潔。春初朝參。因成均館員所懷。自備局覆奏蒙允。直講一窠。以國子前銜能幹有氣力。可通臺選者。自辟擇差。仍作久任之窠。專責養士之任事。知委申飭矣。今聞同成均所奏。食堂饌品。近甚麤薄。比諸十數年前。不啻減殺云。誠可悶矣。上曰。成命之下。尙不擧行。極爲駭然。當該大司成。從重推考。上曰。宣諡儀節。有不可不議定釐改者。賜諡賜祭坐向及命官有拜無拜等節。以補編所載儀註。難以循用。此蓋原書撰成後。係是初行之故爾。禮判旣承筵敎。與亞三堂。分往時原任大臣家問議後。禮堂仍又各具意見。今日內草記稟處。上曰。今番則各項儀註。都監正書入啓件。竝除之事。分付。上曰。靷前告由。代奠官例皆替塡。而親臨時。則以大祝磨鍊事。才有定式矣。令吏曹預爲塡差知委事。分付。上曰。再明日改銘旌時。壙中銘旌當親書。以此分付。旣命親書。不可無草圖書。依丙申年例。草圖書書寫官一員。臨時待令事。一體分付。上曰。服玩書冊內出一節。禮曹節目。旣已磨鍊。今番則只盛一櫃。外具石函。埋安於隧道閣近處事。分付墓所都監。一行漏落惠慶宮進服。加味蔘橘飮五貼煎入事。出榻敎一行漏落諸臣以次退出。
정조 10년
行都承旨李崇祜。行左承旨趙鼎鎭。右承旨李亨元。左副承旨徐鼎修。右副承旨尹行元。同副承旨朴天衡。注書金孝建病一員未差。假注書李宗烈李儒修。事變假注書李貞運。
정조 10년
事變假注書洪樂貞改差。代以李貞運爲事變假注書。
정조 10년
兵曹口傳政事。司直李敬懋金宇鎭徐龍輔李集斗。司果鄭景祚洪樂淵成德雨韓光植韓商新宋煥德金熙朝尹長烈李東郁。
정조 10년
吏曹口傳政事。以朴升壽爲高靈縣監。
정조 10년
副摠官前望單子入之。任嵂落點。
정조 10년
以執義趙弘鎭。掌令李師濂李太亨。持平洪聖淵柳畊牌不進罷職傳旨。傳曰。只推。更爲牌招。
정조 10년
以掌令李師濂。持平柳畊牌不進罷職傳旨。傳曰。只推。
정조 10년
有政。吏批。判書兪彦鎬。參判沈豐之。參議李時秀進。承旨★進。以尹承烈爲大司憲。
정조 10년
以正言崔守忱牌不進罷職傳旨。傳曰。只推。
정조 10년
府前啓。金壽賢事。河翼龍事。國榮事。李魯春事。李挺楫等事。答曰。不允。
정조 10년
政院。以禮曹言啓曰。宣諡儀節。往議于時原任大臣。則領議政鄭存謙。以爲。謹按補編壬申受敎。有曰。今覽賜諡儀註冊印。宜立議而跪讀。頃者孝純宮。旣令立讀。今亦依此擧行。以此推之。受奠時降座。賜諡時設北面之位。諡冊則南向宣賜。恐似得宜。先賜諡後設奠。參以祔謁後行裸禮之儀。亦有所據。至於命官之拜禮有無。雖以皇朝莊敬太子宣諡儀觀之。受命使臣。至皇太子靈柩前。立宣冊寶。元無拜禮。補編儀註。似未及詳於小喪賜諡之致。今儀曹釐改磨鍊。似合典禮云。奉朝賀金致仁。以爲。賜諡時北向。命官之無拜。揆以禮意。聖敎至當。但此係大段儀節。則補編撰成時。似無遺漏不擧之理。豈或宣冊。雖異上冊。致詞云臣某。謹奉上諡冊諡印。則所奉者上命。而上之者議政。故一依上諡之例。而無所別註歟云。領府事金尙喆。病不獻議云。領敦寧洪樂性。以爲。賜諡。卽自上宣下之禮。凡朝臣之延諡。皆用北向之制。王朝儀註。雖與私家禮不同。然今此宣諡時。坐向一節似當傍照朝臣延諡之例。至於命官。則宣諡官之無拜。似爲援據之一端。賜諡時行祭先後。臣素昧禮制。不敢臆對云。判府事李福源。以爲。賜諡儀註之多有掣礙。蓋由於賜諡賜祭之同時擧行。賜祭則不可不先陳饌卓。地勢事勢。節次難便。今若先行賜諡之禮。靈座有降。使臣無拜。然後始爲設奠。則禮無窒礙。事涉順便至於坐向之遷改。終恐有多少不便。而倉卒不能考據云。判府事金熤。以爲命官。卽奉上命之官也。而宣諡異於上諡。則奉上命而行拜禮。似涉未安。第宣諡時致詞曰。某官臣某。奉敎謹上諡冊。然則敎是上敎。而奉是敎而上之者。卽命官也。上敎之將宣也。旣宣也。恐不宜昧然無拜禮矣。宣諡時靈座升降之節。揆以禮意。宜不容闕之。而人事以變之後。在神道以事之前。一切以常時之儀節者。亦涉難行。至於宣諡之前。先行奠禮。宣諡之後。卒事撤籩。別無掣礙。恐不必釐改云。臣蓍東。以爲。伏承聖敎。賜諡時設位之當北面。設奠之當在後。命官之當無拜。禮意較然。而伏見領議政鄭存謙收議。則甚引壬申受敎及皇朝典禮。可以傍照而無疑。且引祔謁祼獻之儀。以請先賜諡而後設奠者。亦有所據。獨告田一節。不可闕然。而祔禮前三日。亦有告由之節。當日因朝奠。改銘旌告由時。兼告賜諡之意。恐合事宜云。參判李秉模。以爲。先朝立讀之受敎。皇明宣諡之無拜。前後一揆。則降座北向之節。恐不可以事勢之難便。失此大正典禮之會至若宣諡設奠之當先當後。終未曉其所以然。有難臆對云。參議朴天行。以爲。領議政鄭存謙議。俱有所據。依此磨鍊。恐合事宜云。上裁。何如。傳曰。僉議大體無甚異同。而賜諡時北向設位。命官無再拜禮。禮意較然。不必持疑。惟是致詞一節之載於儀註。政合講究。金奉朝賀獻議中。以此起疑。儘有意見。大抵補編所載儀註。專以大喪上諡歸重。而小喪時宣諡。間以註語。略辨品節之隆殺。觀於命官拜禮之混錄此條。決知爲未及釐改。補編之書。成於壬申。而至丁丑國恤。多有窒礙難行者。特命就原編。刪定詿謬。及至戊寅。刪定本印行。大喪及內喪儀節始大備。而小喪儀節。則今番便同初行。似此牴啎脫漏處。及今修潤。實爲繼述之一道。此政壬申本之刪定於戊寅之聖意也。儀註中。祛命官拜禮及代致詞等節。至於賜諡時坐向。別有合商量者。參用五禮儀所載皇朝賜諡儀。若以代受磨鍊。則但於靈座前。設位降奉。而且倣受冊吉禮節次。冊則宮官代受。印則桂坊代受。受祭亦當於降奉處設行。此果不至於大悖乎。若以此爲定。則命官宣冊之位。在香案之東。代受僚屬之位在西。讀位在靈座之左。而宮官以下。前刻入庭。先行再拜。師傅賓客。追入無拜。及降奉靈座。與宮官以下。回班就立祗迎位以俟之。香祝冊印及命官至。仍行祗迎禮訖。俱還本班。行賜祭禮。師傅以下四拜。祭畢承旨宣敎。執事官宣讀。命官傳之。僚屬代受。師傅以下。又行四拜。命官退。師傅賓客。俟靈座還奉先退。宮官後再拜而退。都監堂郞參班與否。卿等參酌磨鍊矣。又以發冊時受命節次言之。吉禮發冊。百官莅班。大喪請諡。院相率百官行禮。今於命使往宣之時。百官之參班。似不容已。至宣冊時權退。以致改銘旌。親奠時陪享。似有依據之端。將此批旨。卿等更加爛商。指一草記。待批下。儀註卽爲釐正書入。
정조 10년
行都承旨李崇祜。行左承旨趙鼎鎭。右承旨李時秀。左副承旨李祖承。右副承旨尹行元。同副承旨朴天衡。注書金孝建病一員未差。假注書李宗烈李儒修。事變假注書李貞運。
정조 10년
賜諡後。大殿王大妃殿惠慶宮中宮殿。藥房內閣政院玉堂朝廷二品以上六曹堂上兩司長官口傳問安。答曰。知道。
정조 10년
改銘旌及別奠後。大殿王大妃殿惠慶宮中宮殿。藥房內閣政院玉堂百官。奉慰草子問安。答曰。知道。
정조 10년
承旨前望單子入之。李祖承李時秀落點。
정조 10년
政院啓曰。大司憲尹升烈。大司諫李度默。執義趙弘鎭。掌令李太亨李師濂。持平洪聖淵。正言崔守忱。旣入闕中。不爲傳啓。直爲出去。事甚未安。竝推考警責。仍卽牌招。何如。傳曰。允。
정조 10년
兵曹口傳政事。司直徐鼎修。
정조 10년
大司憲李聖圭疏曰。伏以。皇天不吊。臣民無祿。我東宮邸下。奄棄銅闈。奔走冤號。帀域同情。伏惟我殿下。以周文至慈之情。遭天倫罔涯之慼。大聖人達理之見。寧至有任情之慮。而若或過節。萬一致損。則赤非所以仰念殿宮貽慼之憂。而伏況當此極熱之時。不輟朝晝之哭臨。亦多細務之親檢。臣固知禮重愼終。如是之際。不瑕有聖體損傷之節乎。區區下情。尤不勝憂慮之至。目今悠悠萬事。無過於保嗇聖躬。儻殿下。念宗社付托之重。副億兆顒望之情。則必不待臣言。而深加裁抑。蓋軫觀理之方。此臣所日夜祈祝者也。仍伏念。臣之忝叨見職。前後十數遭矣。未嘗出一言論一事。瘡疣種種。醜拙畢露。而向登筵席。適値齋日。合啓陳達。替以所懷。而未及府啓。徑奏避辭。承宣問備。儒臣請罷。左右迭發。臣至今追思。滿心惶愧。不意日昨。除命忽下於門鑰已下之後。繼又有緘辭承受之命。天牌儼臨。義當竭蹶。而情難冒膺。坐犯違傲。薄勘猶靳。悚蹙靡措。乃者賓對有命。庚牌又降。放倒廉隅。唐突進身。實非私義之所敢出。臣於是。踧踖徊徨。進退維谷。蓋不知措躬之所也。玆不得不冒入文字。略暴衷懇。伏乞聖慈。諒臣情之難强。察臣言之非飾。亟命鐫削。以安私分焉。臣於目下事。有不容終默者。今日醫官之罪。可勝誅哉。國人皆曰可殺。聖念一向靳持。臣未敢知殿下眞以爲醫官無可罪之端耶。抑諸臣有過實之論耶。噫嘻。痛矣。乳道之徑停。溫劑之妄試。已是厥罪之難赦。而只恃庸愚之見。參以忮忌之心。不思博採衆論。至於私薦姻黨。其放恣無嚴。已無可言。上自搢紳章甫。下至婦儒輿儓。莫不痛心而切齒。必欲得情而置法。此固天理人情所不可已者。亦非殿下所得以私者也。伏願亟允諸臺之請。以洩神人之憤焉。答曰。省疏具悉。悉諭矣。
정조 10년
以慶尙監司書目。淸河縣監蔡敏恭。發怒於殿最之居中。語多駭妄。體統所在。不得已罷黜事。傳曰。觀此狀辭。極爲駭然。銓曹之以近弛之目。置之下考。朝家亦以爲失之近苛。至於道伯等第。設或有情外督過。爲守令者。焉敢以此爲嫌乎。況狀辭之駭悖。尤關體統。只請罷黜。未免巽軟。該縣監蔡敏恭。令該府拿問處之。其代依狀請。今日政擇差。不多日內下送。
정조 10년
傳曰。觀此錦伯狀辭。泰安縣一時致敗船隻。至於三邑之多。三邑守令。從當待査啓勘處。致敗地方官之勘罪。無關於査啓。該縣監尹行履爲先改差。此時本邑。不可一刻曠官。且値農時。援例擇差。待下批辭朝。
정조 10년
以漢城右尹望筒。傳曰。轝士簽丁時。察奸戢弊之擧。不可付之生手。時帶將任徐有大仍任。使之着意擧行。萬一有不謹之事。當難免重勘。以此嚴飭。
정조 10년
以黃海監司嚴思晩狀啓。金川郡民家失火事。傳曰。各別顧助。斯速奠業。
정조 10년
有政。吏批。判書兪彦鎬。參判沈豐之進。參議未差。承旨★進。以金鍾秀爲判敦寧。金宇鎭爲吏曹參議。黃昇源爲同義禁。權裕爲龍岡縣令。朴泂爲泰安縣監。朴明淳爲淸河縣監。
정조 10년
政院。以禮曹言啓曰。衰服用靴當否。依聖敎。就議于時原任大臣。則領議政鄭存謙。以爲。不可無時。先正臣文純公李滉。以爲當受服於鄭重行祭之日。明聖王后追服仁宣王后時。亦用先正之定論。已成國朝典禮。倣而行之。恐合禮意云。領敦寧洪樂性。判府事李福源。與領相議同。判府事金熤。以爲。白皮靴。卽喪制中公服也。今以公服之靴。爲衰服之屨者。實有冠屨不稱。吉凶相錯之嫌。其不合於禮明矣。臣等之日前獻議。非謂屨之不可改也。特以屨之制。無所考據。未知今之所謂麻鞋與禮所云菅疏之屨。不甚相遠否。不敢以麻鞋之代皮靴。質言仰對者。蓋以此也。然而屨之古制。旣無以考據。則屨之未準於古制。其失小。靴之不合於衰服。其失大。何可拘於屨制之未詳。因循不改於不合宜之靴耶。至於追改之節。亦不必遲待時日。此不過爲服制中節目間事。與追服與改服之擧。輕重大小。絶相不同。雖以群下受衰者言之。自儀曹改磨鍊啓下之日。卽群下捨靴納屨之時也。何必以追服改服之卜日。而行之者。一例之也云。依筵敎。又爲就議于奉朝賀金致仁。則以爲。衰服用靴。終涉未安。代以麻屨。旣載受敎。揆之禮儀。實爲允當。自上所御。亦不當依補編用素履之制。而至若丁丑年追改之在於何時。雖未能記得。似在於因傳敎改付標之後。今於追改議定之後。隨時卽改。恐似得宜。而若以事關變節。務從愼重。則朔望或啓殯時改之。亦無不可云矣。臣等之意。則白皮靴之當改麻鞋。補編受敎。明有可據。而伏奉收議批旨。酌古參今。引諭備至。其所追改。無容更議。而自上所御之屨。必先講定。然後始可議到於群下麻鞋之制。謹稽補編橫看圖杖期條。以素履載錄。期年輕重。雖係於杖之有無。而今番服制。恐不可比同於戊戌辛未之例。則改以素履。斷無可疑。至若追改節拍。未知丁丑已例之果在何時。而旣知其非。改宜從速。判府事金熤收議中。自儀曹改磨鍊啓下之日。卽群下捨靴納屨之時云者。似當甚便。而第伏念屨靴。雖屬小節。換用亦係變制。則禮經所載變除之節。必以葬及卒哭小祥者。實合傍照。而啓殯之後。禮乃如初。若於此時。自上改御白綿衣素履。百官改着生麻鞋。其於變易之節。審愼之宜。兩得其宜。上裁。何如。判付啓。依草記施行爲良如敎。
정조 10년
又以掌樂提調意啓曰。補編中卒哭後。若當用樂之祭。則臨時一次習樂事定式。而今番秋享。旣在卒哭前。則與補編所論卒哭後大異。行祭時用樂。固是禮意之不可已。而習樂則雖一次。亦涉未安。今番則勿爲習樂。待卒哭後祭享時。一次習樂。何如。傳曰。允。
정조 10년
又以摠戎廳言啓曰。卽接內需司牒呈內。卽見僧伽寺僧統所告。則本寺僧徒輩。去四月分。定界內刈柴矣。摠戎廳。謂以犯境。捉去重棍。而其後北漢摠攝僧。猜忌本寺僧統。訐訴摠戎廳及管城將後。摠攝私自捉致首僧三寶等重棍。北漢文殊門內。使不得出入。此意移報摠戎廳。摠攝僧嚴治。更勿如是之意。自本營各別禁斷事草記批旨內。以其月日推之。此亦必是前帥之所爲。啓下定界之後。如是作俑。不但駭然。本寺事體。何如。則又欲極意侵犯者。前邸事節節可訝。以成服內董役之心。推及於該寺而然乎。今時摠使。捉致前使時聽令將校及摠攝等。待明日後嚴棍取招草記。前帥之治僧。猶在四月。而摠攝之作挐在近日。情節尤極痛惡。然毋論前帥若僧。如渠輩。何足深誅乎。旣聞之後。在摠帥道理。不可尋常按査。此意知悉。此批答移報該廳。以爲擧行之地事。命下矣。臣馳到鍊戎臺。本營應問各人等處。盤詰査問。則本廳敎鍊官邊鎭國李泰萬金命旭。俱以爲四月以後。元無犯松人治罪聽令之事云摠攝僧演訓。以爲四月初管城將。上去僧伽寺時。寺僧輩多有頑慢之習。傳說藉藉。故捉致該寺首僧及三寶僧。各決榻三度。而北漢所屬料窠哨官二人。例以僧伽寺僧差出。故傳令成送。則僧統輩。不爲擧行。墨削傳令之意。枚報本廳。則前大將。使管城將。詳査牒報。而姑未査實。又自僧伽寺。距北漢要路。有一暗門。而該寺僧徒。從此門往來。故知委堅閉。使不得通路。含憤逞憾之罪。一一遲晩。問于本寺僧統哲學。則以爲四月。果無犯松受棍之人。而寺中負木漢朴貴福。以他事被棍於千摠云。故更加査得。則四月十三日。本營前千摠黃泰彦入直時。以其子之遊觀本寺時受侮。貴福捉致決棍云。雖非刈柴。而事在四月。則此乃臣待罪本職時也。臣不能檢飭。致有此侵撓本寺之擧。不勝惶恐。而蓋此僧伽寺。旣有所重。則僧演訓。身爲總攝。逞憤作挐。情節叵測。不可以棍罰懲其罪。拘囚本營。以待處分之意。敢啓。傳曰。在卿元無毫分干涉之事。何必引咎乎。無論禁松與他事。李邦一已有綻露無餘者。當初內需司草記切逼句語。一倂刪削後。移報本廳。大抵邦一事誠異矣。然旣不責之以常性人。又不欲枉費辭敎。卿之査事姑置之。摠攝事萬萬駭然。卿量宜處之。雖以摠攝事言之。邦一豈有不聞知之理乎。然又何足窮査乎。且以將校等言之。金明旭。處分纔過之後。猶不知戢。敢生呑討之計者。亦極駭然矣。以此觀之。本寺僧徒作弊之習。亦不可不嚴飭。以此知悉察飭。
정조 10년
政院啓曰。卽聞昨日申後。近仗軍士二名。相鬪於耀金門內。捽曳頭髮。轉至金虎門內。至於高聲喧聒。流血狼藉之境云。莫重淸禁之地。有此驚駭之擧。則該曹宜卽擧實草記。如法重繩。而始旣掩置。以至經宿。其在事體。萬萬駭然。常時不能檢飭之失。在所難免。兵曹判書鄭昌聖。推考警責。當該入直堂郞。所當重勘。而本院請推之外。無他可施之罰。何以爲之。敢稟。傳曰。禁閽一事。意謂已成規模。有此前所未有之擧者。不但闕門正路。況莫重處密邇之地。又是慈殿差備近處乎。兵曹之匿不以聞者。萬萬駭然。當該堂郞。爲先罷職。令該府。拿問捧口招以入。本兵之長。難免不能檢飭之責。又不能趁卽草記請勘。是豈特畀之意。不可推考而止。當該判堂。越俸一等。
정조 10년
有政。吏批。判書兪彦鎬。參判沈豐之。參議金宇鎭進。承旨★進。以李命植爲左參贊。李在協爲右參贊。
정조 10년
行都承旨金頤柱。行左承旨趙鼎鎭。右承旨李時秀。左副承旨李祖承。右副承旨尹行元。同副承旨朴天衡。注書金孝建病一員未差。假注書李宗烈李儒修。事變假注書李貞運。
정조 10년
藥房啓曰。庚炎轉劇。伏未審日間。聖體。若何。臣等率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。中宮殿氣候。何如。臣等不任區區伏慮。敢來問安。竝此仰稟。答曰。知道。各殿氣候一樣。卿等不必入侍矣。王大妃殿惠慶宮中宮殿口傳問安。答曰。知道。
정조 10년
傳曰。右副承旨馳詣懿陵。奉番摘奸以來。
정조 10년
政院啓曰。司諫徐秉德。下諭後過限不上來。依定式。遞差傳旨及禁推傳旨捧入之意。敢啓。
정조 10년
以司諫徐秉德禁推傳旨。傳曰。分揀。
정조 10년
傳曰。聞其病勢。勢難行公。都政隔日。吏曹參議金宇鎭許遞。前望單子入之。待下批牌招察任。
정조 10년
兵曹堂上前望單子人之。李亨元落點。
정조 10년
都承旨前望單子入之。金頤柱落點。
정조 10년
傳曰。僚堂之間擧措。全沒相敬之意。該曹草記。以事過後禁推爲敎。聞已問政。兵曹參判尹尙東。參知柳誼竝禁推。
정조 10년
以兵曹參判尹尙東。參知柳誼禁推傳旨。傳曰。參判在直中持疑。容或可恕。分揀。
정조 10년
以吏曹參議李集斗牌不進罷編傳旨。傳曰。只推。
정조 10년
有政。吏批。判書兪彦鎬。參判沈豐之進。參儀李集斗牌不進。承旨進。以李思祚爲司諫。
정조 10년
政院。以兵曹言啓曰。大臣居在城外。則本曹判書。身佩命召。法不當出城。故判府事金熤。家在城外。問政之行。取考近例。亞堂推移替行。非一非再。臣以此意。屢度往復於僚堂。而參議姑未出肅。參知謂有身病。參判在直中。難於須資俱未肯行。大臣問政。事體不輕。仍佩微稟。本無前例。期日已迫。何以爲之。敢稟。傳曰。似此草記。前所未見。予則向卿。事事顧惜。取卿不欺君也。然而大臣請罪。承旨請推。甚至僚堂。亦欲侮卿。不卽如例替行。卿可謂四面受困。推諉諸堂。當事過後禁推。先令參知。卽刻進去問政。此草記勿施。以存上下堂上體貌。
정조 10년
敦諭判府事徐命善曰。不見卿久矣。憧憧一念。未嘗暫弛。邇來五六日。敦召稍間。蓋亦有待耳。今則泮疏。亦已收殺。爻象庶幾鎭靜。卿又何嫌而不爲之幡然乎。若曰。醫官之啓。猶未出場云爾。則是有大不然者。律名有難遽從。原啓無期可停。況醫官之罪。初非有關於提擧者乎卿欲執此爲說。而期於必辭。則執紼之班。遂將屛處而已乎。寧有是也。卿其卽卽入城。毋孤虛佇。仍傳曰。別遣正卿。期於偕入。偕來正卿。先爲入來。
정조 10년
平安監司趙㻐疏曰。伏以。宗祊不幸。臣民無祿。春宮邸下。遽爾薨逝。天乎天乎。胡寧忍斯。主鬯之托。纔及五載。而离光奄晦。撤直之命。未過數日。而諱音忽傳。神理茫昧。國勢孤危。興言及此。不覺臆先塞而淚先血也。惟我殿下。以平日止慈之德。遭人倫罔涯之慼。天挺之儀容永閟。而觸境增傷。川至之吉祥無徵。而隨事疚懷。惟聖學高明。理遣有道。而至慟弸結。榮衛易損。區區下情。自不勝焦鬱煎迫之至。仍伏念。臣冒膺重寄。纔數月耳。才猷淺短。不足以刷櫛宿弊。威望素輕。不足以彈壓一道。夙宵憂懼。若霣淵谷。重以痼疾沈嬰。神精耗鑠。痰眩之症。無時發作。風痺之祟。經夏添劇。雖簿書期會之末。而皆患其未盡檢察。則方秋之行部跋涉。前期之客使迎送。將不免顚沛僨誤。此已萬萬惶悶。況臣猥嘗出入閣班。密邇銅龍。其祈祝之誠。愛戴之願。自謂不後於人。而今則北望長號。萬事已矣。承訃盡哀之節。止於館庭四日服衰。行禮之地。不過朔望一哭。官職有守。忱誠莫伸。徊徨掩抑。寧欲無吪。轉眄之際。玄隧已卜。啓欑有期。諸大夫卿士。擧將攀號靈輅。哭擗墓道。而臣獨關河掩留。未詣執紼之列。冥然若無知。則天理人情。寧有是哉。若謂之受命屬耳。乞免非時。終未得仰暴衷懇。則不但情事悲缺。抑亦義分之所不敢安也。玆不得不略控文字。冒瀆宸嚴。伏乞聖明。俯垂矜察。亟命鐫遞臣職。俾得趁期還朝。千萬幸甚。且臣竊有所附陳者。殯宮進香。卽臣子自效其一分誠禮者也。昔在仁廟乙酉。三上司諸臣請而行之。先朝戊申。五上司暨六曹之長。又請而行之。惟外藩未之行焉。此蓋不遑而然也。嗚呼。鶴馭莫攀。將成千古之訣。則一炷瓣香。少伸終事之哀者。其情悲切。殆有甚於在京之臣。伏願下詢大臣及禮官。特許外藩進香之禮焉。臣無任云云。答曰。省疏具悉。省卿疏語。不覺激感。予自隨處理遣。卿何爲此悲切之辭。助予疚思。藩寄。豈或輕遞。來頭客使支應。一委卿調支。所辭理難副施。卿其着意察任。附陳進香事。依卿言詢于大臣禮官。欲賜財處矣。
정조 10년
兵曹判書鄭昌聖疏曰。伏以。邦運不幸。儲位奄空。臣民慟冤。愈往愈切。伏況我殿下止慈之情。雖軫節哀之方。豈無致損之慮。區區下忱。尤不勝憂想之至。臣冒據非據。隨處瘡疣。宜卽早自斂退。毋使公私兩妨。只緣悲惶之際。悲添瀆擾之罪。黽勉隨行。月且三易。戒懼之心。食息靡弛。再昨昏時。曹吏忽以入直堂上之言。來告於臣曰。近仗兩漢。酗酒相詬於曜金門近處。故已爲移送秋曹云。臣驚問其故。則下吏全諱詬毆之實狀。泛稱言語之相詰。臣昏不覺得。徒信漫漶之說。元犯旣送法司。則雖無可論。而曜金近仗之不爲禁逐。亦有其罪。只令除汰改立矣。及伏見喉院請推之啓。姑知其捽髮流血之狀。自不覺心寒而體竦。非但事未前聞。大關法綱。一自辛丑閏月以來。身爲本兵之任者。苟知謹畏。管束近仗之軍。豈敢弛心。而第緣臣之憒劣。莫能事事。隷卒董飭。不過一號令間事。猶且一味慢忽。有此駭惡之擧。而矇然不知。竝與當爲之草記而闕之。頑卒酗鬪。實由臣之不嚴。下吏之瞞告。亦由臣之不明。一則臣罪。二則臣罪。現發之後。委罪於入直之僚員獨逭於當被之重勘。聖度天大。雖加曲貸。首堂專任。理難倖免。論其辜戾。越俸薄勘。豈足贖其萬一哉。飭敎之下。震越罔措。不有如臣。猥荷重寄。種種愆疣。指不勝摟。奏御文字。何等謹嚴。而句語不愼。致勤大僚之問備。九重禁扃。何等淸肅。而頑隷使酒。不能趁時之請勘。數朔居官。屢犯罔赦。臣之不堪任使。孤負恩毗。於此昭著。萬殞猶輕。其在自處之義。何敢憑恃寵靈。晏然蹲據也哉。大政隔日。進身無路。玆敢瀝血陳章。冀被應施之律。伏乞聖明。亟降同勘之命。俾爲不職之戒。以昭法紀。以安私分。不勝幸甚臣無任云云。答曰。省疏具悉。卿之不奏。固已訝之。果然下吏瞞卿。政如所料。卿其勿辭。入來開政。
정조 10년
行都承旨金頤柱。行左承旨趙鼎鎭。右承旨李時秀。左副承旨李祖承。右副承旨尹行元。同副承旨朴天衡。注書金孝建一員未差。假注書金祖淳。事變假注書李貞運。
정조 10년
傳曰。都承旨馳詣宗廟景慕宮。奉審摘奸以來。
정조 10년
傳曰。守令邊將初仕。各別擇擬。皇朝人子孫。淸白吏戰亡人子孫。松都西北人。戊申軍功人。竝依例敍用。
정조 10년
傳曰。朝家用人。輒勤於錄孤。生而禮使。死無存恤。非所以終始眷遇。故領府事鄭鴻淳。喬木之家也。故諭善朴聖源。甘盤之舊也。俱有從宦之子。而關服後承傳。迄今未施行。又或坐貶而更不擬。似於政目。申飭銓曹。待窠甄復。因此而又有提及者。丹書旣雪。爵秩追復。謂之無累。可也。故大臣張志恒子。亦已通籍於蔭武岐。仍以枳廢。殊非滌瑕之意。此後檢擬。無或罣礙秉。分付兩銓。
정조 10년
傳曰。今番陵役。效勞最著。齋室修補。專當董役日前見其奏對。百里之任。因知其恢恢。英陵令趙鼎玉。今日政。守令除授。
정조 10년
以吏曹參議李集斗牌招草記。傳曰。禁推。
정조 10년
傳曰。吏曹參議李集斗。聞有實病。不得入來云。許遞。禁推分揀。
정조 10년
吏曹參議前望單子入之。徐龍輔落點。
정조 10년
以吏曹參議徐龍輔。牌不進。依承傳罷職。
정조 10년
以大司諫李泰永。司諫李師濂。獻納金光岳。正言沈龍翼牌不進。依承傳罷職。
정조 10년
假注書李宗烈陞六。代以金祖淳爲假注書。
정조 10년
親臨都政。判書兪彦鎬。參判沈豐之進。參議未差。承旨★進。以李在學爲大司憲。李泰永爲大司諫。黃胤鍚爲全義縣監。南公轍爲山淸縣監。李晦稙爲順川郡守。金胤行爲泗川縣監。成鍾仁爲北評事。沈頤之爲全羅監司。吳載衡爲豐德府使。李永謙爲昌原府使。柳曾養爲長城府使。金爔爲价川郡守。李淑爲羅州牧使。韓大裕爲榮川郡守。趙文彦爲寧遠郡守。洪致範爲蔚珍縣監。韓光濟爲鳳山郡守。趙鼎玉爲延豊縣監。李健秀爲昌城府使。李漢佐爲碧潼郡守。李秉喆爲鏡城判官。柳心源爲茂山府使。宋益煥爲藍浦縣監。成彦霖爲南海縣監。吳載重爲昌城府使。曺命楫爲礪山府使。金爀爲巨濟府使。李師濂爲司諫。金星甲李之英爲掌令。李洪載崔守魯爲持平。金光岳爲獻納。沈能翼宋翼孝爲正言。李昌會爲沃溝縣監。韓用和爲咸興判官。安策爲興陽縣監。尹蓍東爲富平府使。鄭東驥爲白川郡守。鄭東元爲高陽郡守。李舒永爲盈德縣監。李性淳爲昌寧縣監。趙命喆爲咸悅縣監。李潞秀爲新溪縣令。李福源爲冬至兼謝恩正使。尹尙東爲副使。李勉兢爲書狀官。李思祚爲執義。宋銓爲司諫。李秀夏爲獻納。鄭晩鍚爲正言。徐鼎修爲吏曹參議。吳大益爲大司諫。李百亨爲修撰。尹師國爲右尹。李鍚夏爲務安縣監。蔡奎燮爲童蒙敎官。宋欽書爲永禧殿參奉。李行祥爲光陵參奉。崔廷憲爲明陵參奉。李始源爲齊陵參奉。洪旭浩爲靖陵參奉。洪大淵爲肇慶廟參奉。李英冤爲仁明園守奉官。
정조 10년
兵批。判書鄭昌聖。參判尹尙東。參議李亨元進。承旨★進。以鄭信達爲大興中軍。趙光鉉爲三陟營將。申啓文爲洪州營將。申光復爲公山營將。金爔爲五衛將。金處漢爲白翎僉使。李星會爲城津僉使。韓命祺爲全羅中軍。閔履愼爲黃海兵虞候。李始喆爲古群山僉使。南性五爲高山嶺僉使。李元稙爲訓鍊副正。尹芮基爲宣傳官。南宮琕李在漢金星白爲部將。李明宇李棊豐張志近金光屹金光彦徐達彦李邦翼高殷泰爲守門將。
정조 10년
丙午六月二十九日。上御熙政堂。親臨都政入侍時。一行漏落假注書李宗烈。數字漏落吏曹判書兪彦鎬。參判沈豐之。兵曹判書鄭昌聖。參判尹尙東。參議李亨元。以次進伏。昌聖進前奏曰。都政陞資。例爲五窠。而卽今見窠不足。不可無變通。舊資營將中。雖未準朔。如羅州營將鄭宇朋。旣是再任。勿拘竝擬。何如。上曰。係是擇送之窠。勿遞。以忠壯將五衛將中區處。昌聖曰。初仕別取才中。嶺南與濟州松都人。未免見漏。居首外其餘窠闕。毋論矢數之入格與否。從便均排。何如。上曰。依爲之。上曰。尙瑞院官員入侍。注書依例陞六。進御淸暑六和湯一貼煎入事。出榻敎吏曹執筆郞廳拿處事。出榻敎畢度入啓後。諸臣以次退出。
정조 10년
行都承旨金頤柱坐。行左承旨趙鼎鎭坐。右承旨李時秀坐。左副承旨李祖承坐直。右副承旨尹行元坐直。同副承旨朴天衡魂宮直。注書金孝建仕一員未差。假注書金祖淳仕直。事變假注書李貞運魂宮直。
정조 10년
藥房都提調洪樂性。提調金履素。副提調金頤柱啓曰。昨日親臨大政。向夕酬應。伏未審此時。聖體。若何。臣等率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區伏慮。敢來問安。竝此仰稟。答曰。知道。慈殿慈宮氣候一樣。卿等不必入侍矣。
정조 10년
傳于尹行元曰。大臣備局堂上引見。
정조 10년
尹行元啓曰。禁衛營將官來言。今日本營軍兵。日次私習云矣。敢啓。傳曰。知道。
정조 10년
尹行元啓曰。御營廳將官來言。今日本廳軍兵。日次私習云矣。敢啓。傳曰。知道。
정조 10년
以全羅水使荏子島僉使方泰逈。智島萬戶崔昌福等。過期赴任請罪狀啓。傳于尹行元曰。因該曹草記事。特命趲程赴任。則朝令之下。焉敢愆期。如渠輩賤微之徒。亦不畏國法。守令何論。不可決棍而止。汰去。今日政差代下送。方泰逈。日字不無遲速之別。依狀請。只令決棍。
정조 10년
傳于尹行元曰。今聞昨日政兩銓邊禦中。以親年有不得冒赴者云。竝令改差。今日政擇差下送。
정조 10년
以日傘事知望筒。傳于尹行元曰。事知羽林衛無故作散之類。待窠次次撿擬。餘則皆屬兼司僕番。過靷日後。以大殿事知。加出啓下。待窠單望。次次陞實事。分付。
정조 10년
有政。吏批。判書兪彦鎬呈辭受由。參判沈豐之進。參議徐鼎修牌不進。行都承旨金頤柱進。啓曰。判書兪彦鎬呈辭受由。參議徐鼎修牌不進。小臣獨政未安。何以爲之。敢稟。傳曰。仍爲之。以李度默爲禮曹參判。黃仁點爲奉常提調。鄭景祚爲左通禮。延東憲爲英陵令。鄭致綏爲敬陵令。安廷鉉爲洪州牧使。李壽弘爲昌城府使。許湛爲光陽縣監。判府事金熤爲冬至謝恩正使。兼春秋單金珍恪。洪克浩爲兵曹佐郞。梁周翊爲刑曹佐郞。朴基正爲東學敎授。沈晉賢爲南學敎授。
정조 10년
兵批。行判書鄭昌聖病。參判李秉模入直進。參議李亨元。參知柳誼病。左副承旨尹行元進。以李潤元爲城津僉使。金潤九爲智島萬戶。吳應常爲訓鍊副正。朴宗和爲都摠都事。朴應浩爲宣傳官。護軍單趙弘鎭。司果單呂奎明。副司正單金祖淳。
정조 10년
吏曹口傳政事。以李汝節爲監察。
정조 10년
以左參贊李命植牌不進推考傳旨。傳于尹行元曰。更爲牌招。
정조 10년
備忘記。前此見職。已經一番曲諒。辭疏今又承批。明日且値墓所開金井。雲觀提擧當爲進參。左參贊李命植。卽爲牌招。申飭行公。
정조 10년
以執義李思祚。司諫宋銓。正言鄭晩錫牌不進罷職傳旨。傳于尹行元曰。只推。
정조 10년
兵曹參判前望單子入之。李秉模落點。
정조 10년
以柳誼供辭。傳于李時秀曰。草記則以托病不去爲言。而爰辭則與此稍異。至以不先送言。直令促往爲言。此蓋執拗前見。推諉判堂之致。令該府其委折問于兵曹。如有相左之端。更爲捧供以聞。否則以草記論理議處。仍爲照律。
정조 10년
李祖承。以弘文館言啓曰。校理李尙度連呈辭單。不爲行公。卽爲牌招察任。何如。傳曰。允。
정조 10년
李祖承。以弘文館言啓曰。新除授修撰李百亨。時在全羅道務安縣任所。經筵入番事緊。請斯速乘馹上來事。下諭。傳曰。依啓。
정조 10년
李時秀。以禮曹言啓曰。太廟秋展謁及景慕宮秋展拜。當爲依定式取稟。而考諸戊申謄錄。則春秋展謁。因大臣收議。依例取稟。明年則翌月爲之事。下敎矣。今秋展謁及展拜。以何間擇日乎。敢稟。傳曰。以八月初推擇。可也。
정조 10년
尹行元。以備邊司言啓曰。今日次對。懸病及未肅拜備堂衆所共知實病外。一倂推考。令政院卽爲牌招。以爲進參之地。何如。傳曰。允。
정조 10년
尹行元。以濬川司言啓曰。本司都廳李潤國兼司僕將遷轉。代以御營廳千摠閔永喆差下。使之察任。何如。傳曰。允。
정조 10년
尹行元。以戶曹言啓曰。卽接廣興倉所報。則依傳敎。六月七月兩朔祿俸。更爲輸納于西部龍山坊判府事徐命善所住處。則以爲。連伏承輸送之命。而以臣情地。萬無奉承之望。惟願遄被鈇鉞之誅云。祿俸不爲領受。何以爲之。敢啓。傳曰。令倉官更爲輸送。
정조 10년
尹行元。以御營廳言啓曰。本廳哨官金鍾翕。身病甚重。勢難察任。改差。何如。傳曰。允。
정조 10년
尹行元。以御營廳言啓曰。本廳哨官李光進崔光烈。今番領軍時。多有鄙瑣之事。怨聲及聞。有關記律。不可仍置。竝汰去之意。敢啓。傳曰。知道。
정조 10년
尹行元。以義禁府言啓曰。因慶尙監司鄭昌順狀啓刑曹帖目內。永登前萬戶金道恒。舊所非浦前別將高道寬等。移本府處之事。命下矣。金道恒高道寬等。今方待命。卽爲拿囚之意。敢啓。傳曰。知道。
정조 10년
尹行元。以義禁府言啓曰。淸河縣監蔡敏恭拿問嚴處事。傳旨。啓下矣。蔡敏恭時在任所云。依例發遣府羅將。拿來。何如。傳曰。待待命拿囚。
정조 10년
李祖承。以義禁府言啓曰。當該兵曹堂郞爲先罷職。令該府拿問。捧口招以入事。傳旨。啓下矣。佐郞朴猷煥。今方待命。卽爲拿囚。參知李夔方差穆陵祭官。待入來拿囚之意。敢啓。傳曰。知道。
정조 10년
尹行元。以義禁府言啓曰。時囚罪人柳誼照律公事。傳曰。草記則以托病不去爲言。而爰辭則與此稍異。至以不先送言。直令促往爲言。此蓋執拗前見。推諉判堂之致。令該府其委折問于兵曹。如有相左之端。更爲捧供以聞。否則以草記論理議處。仍爲照律事。命下矣。以此移文兵曹。則回移內以爲。亞堂之替行問政。自前已然。故送言於參知。則參知只以身病甚重回報。書吏先送一事。參知初不發言。執吏亦云。事體所在。該吏不敢往稟於大臣云。故以至於草記云矣。更考柳誼供辭。則以爲非但不先送言。直令促往。適於此時。宿病添劇。未卽進去云。則與該曹回移。別無相左之端。今無更爲捧供之事。而大抵其意。則發怒於直令促往。其言則乃托於宿病添劇。僚堂之間。不以情實往復。致此葛藤。未免爲凌蔑首堂之歸。以此照律。罪取考律文。則大明律公差人員欺凌長官條有曰。不循禮法。欺凌者。杖六十。大典通編推斷條有曰。犯私罪。杖六十。奪告身一等。犯枉法受贓外。笞杖竝收贖云矣。柳誼。杖六十收贖。奪告身一等。放送。何如。傳曰。允。功議區別減等。以公罪勘放。可也。
정조 10년
義禁府啓目。吏曹執筆假郞廳金瑞復原情云云。傳旨內辭緣。泛稱遲晩。刑推得情。何如。判付啓。除刑推。以草記議處照律爲良如敎。
정조 10년
義禁府啓目。舊所非浦前別將高道寬。永登前萬戶金道恒等原情云云。問目內辭緣。泛稱遲晩。竝只刑推得情。何如。判付啓。除刑推。以草記議處照律爲良如敎。
정조 10년
尹行元。以義禁府言啓曰。時囚罪人金瑞復高道寬金道恒等原情公事判付內。以草記議處照律事。命下矣。金瑞復。身爲執筆郞廳。政望遲滯。以此照律。罪取考律文。則大明律制書有違條有曰。稽緩制書者。一日笞五十。名例有曰。犯私罪。笞五十。解見任別敍。大典通編推斷條有曰。犯枉法受贓外。笞杖竝收贖云矣。金瑞復。笞五十收贖。解見任別敍。放。高道寬。數多舊逋。不卽現發。未能督捧。至登道啓。以此照律。罪取考律文。則大典通編倉庫條有曰。舊還未準捧者論罪。大明律制書有違條有曰。凡奉制書。有所施行。而違者杖一百。大典通編推斷條有曰。犯私罪。杖一百決杖。告身盡行追奪。雜令條有曰。王府決杖者。代以金贖云矣。高道寬。杖一百收贖。告身盡行追奪。放。金道恒。流來逋還。依舊虛錄。瞞報磨勘。極爲痛駭。以此照律。罪取考律文。則大典通編倉庫條有曰。虛錄守令。徒三年定配。又五年禁錮云矣。金道恒。忠淸道牙山縣長時驛。徒三年定配。又五年禁錮。而以議啓內辭意。具罪目。依例發遣府羅將。押送配所。何如。傳曰。允。如有功議。各減一等。
정조 10년
義禁府啓目。兵曹參知李夔。佐郞朴猷煥等原情云云。傳旨內辭緣。泛稱遲晩。所當請刑是白乎矣。曾經侍從。勿爲請刑。載在大典通編。上裁爲白乎旀。朴猷煥。刑推得情。何如。判付啓。李夔乙良。議處爲旀。朴猷煥乙良。除刑推議處爲良如敎。
정조 10년
刑曹啓目。近杖軍士朴聖得等原情云云。所供如此。上裁。何如。判付啓。朴聖得等十一名。旣在番所。雖無同情之跡。其在懲礪之道。不可不嚴治。令兵判待明朝開坐嚴棍爲旀。田得豐段。卽所謂所任軍士。雖不目覩。不可白放。亦令兵判。決棍放送爲旀。金福山崔順大。分揀放送爲旀。金道成白東仁金厚大等段。依聖得等例。亦令兵判嚴棍爲旀。元犯是在閔大孫段。與全好大。各別嚴刑。照律定配爲良如敎。
정조 10년
左參贊李命植疏曰。伏以。臣杜門訟愆。念絶當世。不自意華誥再辱於一旬之內。庚牌儼臨於兩日之中。剩罰不加。嚴召荐降。卽宜竭蹶趨膺。以伸叨謝之忱。顧臣私義。實有至難强者。迺者館學之疏。臚列聲罪。極爲嚴峻。其中三數句語。有非臣子所忍聞者。看來𢥠懍。不寒而粟。五內失守。莫知攸措。噫。此曷故也。都是臣罪。早使臣疵議不至溢世。誠信足以孚人。多士之論。豈至於是。繼又伏見吏曹草記傳敎下者。十行恩諭。丁寧諄複。本事悉蒙昭晢。飭勉又極勤摯。雖臣自爲之辨。無以加此。百回莊誦。感淚無從。不知無狀賤臣。何以致此。夫臣之事殿下。觸事昏錯。無往而非罪。殿下之於臣。隨處涵覆。無往而非恩。歷數千古。人臣之得此於君父。凡幾人哉。頂踵毛髮。罔非造化。死生榮辱。宜不暇計。而獨念廉防至大。風敎所係。有不可弁髦。則抗顔冒出。復廁簪紳。已矣無望。嗚呼。臣桑楡之景已迫。蒲柳之質先衰。昏眩聾聵。居然病癈。猶且隨逐行隊。䠥躃朝端。每自循省。愧汗霑背。到今罪戾。日以層積。情迹日益畸危。銜珠之願。已無所施。結草之報。身後是期撫躬悼歎。寧欲無訛。伏惟我殿下。天地之仁。日月之明。俯垂容光之照。勘臣瀆撓之罪。許臣鞶遞之懇。仍命選部。刋去臣姓名於朝籍。俾得自在於鳶飛魚躍之天。克盡於息黥補劓之圖。則臣雖卽日滅死。謹當含笑入地。無餘憾矣。答曰。省疏具悉。以侵斥之說。插入於句語間。此亦近日敲撼中一事。俗習至此。此後孰肯任謗彌綸。爲世道豈勝憂歎。卿其勿辭行公。